
[bookmark: tempHer]Hensikt og omfang
Dokumentet beskriver ansvar, prosess og vurderingskriterier ved utlevering av humant biologisk materiale og tilhørende data fra UNN Generell kreftforskningsbiobank, heretter kalt biobanken. Prosedyren skal sikre forsvarlig behandling av søknad og utlevering slik at dette skjer i henhold til gjeldende regelverk og i samsvar med nødvendige godkjenninger og formålet med biobanken.

Ansvar
Dokumentet gjelder for personell som er involvert i behandling og vurdering av søknaden, samt utlevering av materiale og data. 

Søknaden og dens vedlegg skal behandles konfidensielt, og saksbehandlingen skal skje i henhold til alminnelige regler om habilitet.

Kontaktinformasjon 
Felles E-post: forskningsbiobankunn@unn.no 
Biobankansvarlig patolog Hanne Halvorsen: hanne.halvorsen@unn.no
Biobankansvarlig bioingeniør Sigrid Heskestad Myreng: sigrid.heskestad.myreng@unn.no

Rettslig grunnlag for utlevering (behandlingsgrunnlag)
Utlevering av materiale og data krever at det skal brukes i et konkret forskningsprosjekt som er forhåndsgodkjent av REK (HFL §10 ) og anbefalt av personvernombudet ved prosjektets forskningsansvarlige institusjon (dataansvarlig).

Krav til søknaden
Forsker fyller ut søknadsskjema som ligger på Forskningsbiobank UNN sitt domene på intra/internettsiden til UNN; 
Søknad om utlevering av biologisk materiale og tilhørende data fra UNN Generell Kreftforskningsbiobank (REK ref 2012/1198/REK nord) 

Søknaden skal vedlegges:
· REK søknad og godkjenning.
· Anbefaling av personvernombudet ved prosjektets forskningsansvarlige institusjon (dataansvarlig). 
· Detaljert vitenskapelig protokoll som må inneholde følgende: Bakgrunn, problemstilling og formål. Metodebeskrivelse. Finansieringsplan. Publikasjonsplan.
· CV prosjektleder. 
· Annen dokumentasjon dersom nødvendig.
Utfylt søknadsskjema og alle vedlegg sendes i E-post til forskningsbiobankunn@unn.no.  
Sekretariatets behandling av søknaden 
Biobankkoordinator Forskningsbiobank UNN arkiverer søknaden med vedlegg i en egen mappe merket prosjektets REK referanse og dato for mottatt søknad på området M:\UNN\PET-senter\Stab\Stab Biobank\UNN Generell kreftforskningsbiobank\Utlevering : Søknader under behandling.

Biobankkoordinator sender E-post til sekretariatet, som foruten biobankkoordinator består av ansvarshavende for biobanken, biobankansvarlig patolog og bioingeniør, med informasjon om at søknad er mottatt og arkivert i overnevnte mappe, og at det ønskes snarlig tilbakemelding om den oppfattes som komplett og med gyldig behandlingsgrunnlag.

Sekretariatet sender E-post til søker med bekreftelse på mottatt søknad, etterspør manglende dokumentasjon og informerer om at søknaden ikke vil behandles før den er komplett, samt at estimert behandlingstid er inntil 8 uker.

Styringsgruppas og ansvarshavendes behandling av søknaden
Når søknaden er komplett med alle vedlegg og gyldig behandlingsgrunnlag sender sekretariatet den med E-post til et Fagråd utpekt av og bestående av et utvalg av styringsgruppas medlemmer med vitenskapelig kompetanse. Alle i sekretariatet settes på kopi.

Fagrådet vurderer søknaden i henhold til kriterier i punkt 8, og gir i E-post til sekretariatet en samlet tilbakemelding om søknaden støttes. Alle i sekretariatet settes på kopi.

Ansvarshavende beslutter deretter om utlevering skal gjennomføres. Beslutningen formidles søker, styringsgruppa og sekretariatet i E-post merket «Beslutningsnotat søknad REK ref xx». Beslutningen refereres på neste styringsgruppemøte.

Avslag skal begrunnes, og kan skriftlig påklages til styringsgruppa, og deretter til REK som har godkjent biobanken, dersom avslaget opprettholdes (HFL §31).  

Kriterier ved søknadsvurdering 
Forskningsprosjektet skal ligge innenfor formålet til biobanken og være i samsvar med godkjent samtykkeskriv og forskningsprotokoll, samt godkjenning fra REK, anbefaling fra PVO og eventuelt andre instanser når nødvendig

Prosjektet må dokumentere tilfredsstillende system for forsvarlig håndtering og oppbevaring av utlevert materiale og data, samt at avgivers personvern blir ivaretatt.

Faglig kvalitet, relevans og nytteverdi vektlegges. Prosjektet skal være faglig velbegrunnet og av en slik natur at det best lar seg undersøke gjennom analyse av biobankens materiale.

Faglig kapasitet, gjennomførbarhet og publiseringsevne vektlegges. Søker må dokumentere at det finnes kompetanse, ressurser og finansiering til å gjennomføre prosjektet innen planlagt tid.

Det skal ikke utleveres mer materiale enn nødvendig for det aktuelle formålet, og det må vurderes om ønsket antall prøver og volum er tilfredsstillende begrunnet, eventuelt med styrkeberegning der dette er mulig og relevant. 

Ved søknader fra konkurrerende prosjekter med lignende problemstilling bør det oppfordres til forskningssamarbeid, enten ved å samarbeide om analyser og publisering, eller ved en inndeling av problemområdet. Hvis dette ikke er aktuelt vil det prioriteres prosjekter som allerede er igangsatt og søknader som i størst mulig grad oppfyller overnevnte kriterier.

Biobankens materiale er tilgjengelig for alle forskningsprosjekter uavhengig av institusjonell tilknytning (HFL§31). I følge lovteksten gjelder dette «med mindre den forskningsansvarlige selv har behov for materiale eller andre særlige grunner gjør seg gjeldende. Ved vurdering om det foreligger «særlige grunner» sier lovteksten at det skal legges vekt på «forskningens kvalitet og relevans i forhold til formålet med forskningsbiobanken. Det må legges vekt på lovpålagte plikter om oppbevaring og behandling av materialet, hensynet til materialets giver og den forskningsansvarliges behov for materialet».

Utleveringserklæring/avtale 
Før utlevering skal sekretariatet påse at det utarbeides en skriftlig erklæring eller avtale hvor mottaker aksepterer vilkår som biobanken setter for håndtering og bruk av materiale og data. 
Type avtale er avhengig av tilhørigheten til forskningsprosjektet:

Til interne prosjekter på UNN benyttes utleveringserklæring;
D46768 Utleveringserklæring UNN Generell kreftforskningsbiobank. 

Til eksterne prosjekter i Norge og i EØS benyttes Material/ Data transfer Agreement (MTA/DTA); D46769 MATERIAL / DATA TRANSFER AGREEMENT UNN Generell kreftforskningsbiobank

Til eksterne prosjekter utenfor EU/EØS benyttes bl.a. Material/Data transfer Agreement (MTA/DTA).
Hvis det er aktuelt med overføring av materiale eller data utenfor EU/EØS bes PVO eller jurist på UNN kontaktes. Det samme gjelder dersom det er spørsmål om bruk av andre typer dokumenter/avtaler. 

 Endret bruk og restmateriale
Ved ønske om ny og endret bruk av materiale må prosjektet på forhånd innhente ny godkjenning fra REK (HFL §11) og ny anbefaling fra PVO, og deretter søke biobanken pånytt.   
Restmateriale med unntak av FFPE vevsblokker, kan som hovedregel ikke returneres biobanken. Med mindre prosjektet har godkjenninger for bruk av restmateriale til nytt formål (se over), skal dette destrueres ved prosjektslutt i henhold til REK godkjenningen.

 Publisering 
Publikasjoner skal i «Materiale og metoder» beskrive bruk av materiale fra «UNN Generell kreftforskningsbiobank/UNN Cancer Research Biobank (REK ref 2012/1198/REK nord). Publikasjoner skal uoppfordret og snarest mulig meldes til biobanken pr E-post. Referanse til publikasjoner samt en kort beskrivelse av prosjektet hentet fra REK godkjenningen eller utlevert fra prosjektleder, vil legges på biobankens nettside, og benyttes i rapportering av biobankens virksomhet.

 Kostnader og fakturering
Prosjektet vil faktureres et administrasjon-driftsgebyr forbundet med innsamling og utlevering av materiale etter gjeldende satser. Kostnader forbundet med forsendelse faktureres prosjektet i sin helhet.

Fakturering utføres av sekretariatet i samarbeid med Økonomi og analyseavdelingen på UNN som følger: 
· Sekretariatet lager fakturagrunnlag på «Skjema for ekstern fakturering». 
· Utfylt skjema sendes i E-post til biobankens økonomirådgiver som besørger fakturering og oppfølging av innbetalingen.

 Overlevering og forsendelse 
Biobankpersonell overleverer det biologiske materialet direkte til prosjektet dersom dette kan skje i lokalene til UNN og UiT i Breivika, Tromsø.

Forsendelse av biobankmateriale utføres av biobankpersonell i samarbeid med forskningsstøtte på Laboratoriemedisin, og utføres i henhold til Laboratoriemedisin sine retningslinjer og prosedyrer. 

Avidentifisert prøvedata i følgeskriv og EXCEL ark legges på kryptert minnepenn fra Sentralforsyningen på UNN. Minnepennen overleveres personlig eller sendes i rekommandert brev til prosjektleder. Passord kan formidles per SMS/telefon eller i separat rekommandert brev til prosjektleder når biobanken har fått bekreftelse på at minnepennen er mottatt.
Hvis krypterte minnepenner ikke er tilgjengelig eller ved spørsmål om overlevering av data skal PVO kontaktes. 

 Endelig arkivering av dokumenter 
Etter at utlevering har funnet sted skal biobankkoordinator arkivere følgende dokumenter:
· Utfylt og signert søknadsskjema med alle vedlegg, herunder REK søknad og godkjenning, anbefaling fra PVO, vitenskapelig protokoll og CV prosjektleder (se punkt 5).
· E-post med ansvarshavendes beslutningsnotat.
· Viktig kommunikasjon med forskningsprosjekt i forbindelse med saksbehandling.
· Signert utleveringserklæring/avtale.
· Utfylt «Skjema for ekstern fakturering».
· Følgeskriv og EXCEL ark med avidentifiserte data på utleverte prøver.
· Evt. kort prosjektbeskrivelse som prosjektleder ønsker at biobanken skal bruke til publisering og rapportering istedenfor beskrivelsen gitt i REK godkjenningen. 
· Referanser til publikasjoner hvor biobankmateriale er benyttet.
· Annet ved behov.
Dokumentene arkiveres i en egen mappe merket prosjektets REK referanse og dato for utlevert materiale på området M:\UNN\PET-senter\Stab\Stab Biobank\UNN Generell kreftforskningsbiobank\Utlevering: Utlevert.

Tilhørende mappe omtalt i punkt 6 merket «Søknader under behandling» slettes.

Forkortelser
UNN: Universitetssykehuset Nord- Norge 
REK: Regional etisk komite for medisinsk og helsefaglig forskningsetikk
PVO: Personvernombud
CV: Curriculum vitae
HFL: Helseforskningsloven (Lov om medisin og helsefaglig forskning 1.juli 2009)
GDPR: General data protection regulation (personvernforordningen integrert i Lov om behandling av personopplysninger 15.juni 2018)
FFPE: Formalinfiksert parafininnstøpt

 Relaterte dokumenter
DS8855 UNN Generell kreftforskningsbiobank 

Merknader
· Dokumentet er utarbeidet i samarbeid med jurist og PVO på UNN.
[bookmark: _Hlk203049452]Biobanken er innforstått med at Elements bør brukes som saksbehandlings- og arkivsystem, hvilket betyr at saksdokumenter ikke bør distribueres i E-post, men gjøres tilgjengelig i Elements. I påvente av nødvendig opplæring av biobankpersonell, er det inntil videre nødvendig å arkivere dokumenter lokalt og distribuere disse på E-post. Dette er meddelt Styringsgruppa som ikke har innvendinger mot denne midlertidige praksisen. 
Versjonsmerknad
Konvertert til "ekte" KVIKK-dokument

